Kirsten Normann Andersen (SF), 2023-06-01:
Det er jo rigtigt, som hr. Stinus Lindgreen siger, at det er en meget bredt formuleret forespørgsel, der er i dag, og egentlig har jeg bare lyst til at sige, at udfordringerne i sundhedsvæsenet virkelig står i kø.
Det er vigtigt for SF, at alle uanset indkomst skal have lige adgang til udredning og behandling.
Brugerbetaling og forsikringsordningernes forlommer skaber ulighed i sundhed, men faktisk også større efterspørgsel, og det synes jeg er et problem, som vi bør adressere.
Vi ved også, at sundhedsvæsenet har store rekrutteringsudfordringer, og jeg mener ikke, vi kommer uden om at tale om både løn og arbejdsforhold, ligesom vi også skal tænke i større tværfaglighed, og det var jo det, som vi har nedsat Robusthedskommissionen til at se på, altså om andre faggrupper i virkeligheden kan hjælpe med at løse nogle af de opgaver, som sygeplejersker og læger ikke har tid til i dag.
Øget tværfaglighed og bedre samarbejde mellem almen praksis, regioner og kommuner er nødvendigt.
For hvis den ældre patient ikke udskrives og genoptrænes i tæt samarbejde med almen praksis og kommunen, bliver den ældre let indlagt igen, så det er jo også et tema.
Forebyggelse er kæmpestor del af løsningen set med mine øjne.
Ingen patienter har lyst til at være patient på et sygehus, og derfor tror jeg bare, det er vigtigt, at vi i virkeligheden har meget mere fokus på, hvordan vi undgår at få behov for alt det der udredning og behandling og hvordan vi i højere grad kan klare os selv.
Vi får også flere ældre og flere multisyge, og jeg tror, det i dag er to tredjedele af patienterne på et sygehus, som er ældre medicinske patienter.
Det taler jo for, at vi skal tale patientrettet forebyggelse, og at det er vigtigt.
Det er genoptræning.
Og det er vigtigt for patientens daglige velvære, men vi forebygger også indlæggelser.
Og så er jeg selv blæst bagover af velfærdsteknologiske løsninger, som kan gøre os i stand til at behandle os selv derhjemme.
Det være sig diabetesteknologi, det være sig kol-behandling derhjemme og hjemmedialyse, og hvad vi nu ellers har, der kan gøre os i stand til i højere grad at kunne få behandling hjemmefra.
Jeg tror også, man skal kigge på de klassiske plejefaglige kompetencer, som med fordel kunne være sundhedsfaglige kompetencer.
Det gør en forskel, når det lykkes sundhedspersonalet at forebygge, at et fodsår bliver en amputation, eller at man forebygger urinvejsinfektioner, forebygger lungebetændelser og alle de ting, som jo hører til det klassiske plejefaglige arbejde, og som kan lade sig gøre, hvis det er sådan, at man har de rette kompetencer til at løse det.
Måske skulle det i virkeligheden også sortere under sundhedsloven.
Jeg drømmer om, at sundhedsplejerskerne kommer tilbage til skolerne i højere grad, også sådan at børn har nogen at henvende sig til, når der er noget, de er i tvivl om.
Jeg så gerne, at PPR i skolerne var en foranstaltning, som ikke forudsætter visitation.
Jeg bliver ked af det, når jeg hører PPR sige til forældre: Kan I ikke få udredt jeres barn, for så kan vi komme i gang med de indsatser, der er nødvendige?
Det bliver jeg, når jeg ved, at det personale, der står derude, ved noget om, hvad det er for nogle faglige indsatser, der skal sættes i gang.
Jeg tror, det giver mening og det ville aflaste børne- og ungdomspsykiatrien, som jo er noget af det, der virkelig er belastet lige i øjeblikket.
Jeg drømmer om, at vi får tandpleje uden skelen til den økonomiske formåen, for jeg tror på, at hvis det er sådan, at vi lykkes med den rette plejefaglige indsats her, så kan vi også forebygge sygdomme.
Rigtig mange patienter med hjertesygdomme har i virkeligheden paradentose.
Tænk, hvis vi havde forebygget paradentosen, så vi slap for at skulle behandle dyre patienter på hjerteafdelingerne.
Og det samme gælder i forhold til fysioterapi.
Det er et paradoks, at så mange patienter ender med at skulle have skiftet en hofte eller et knæ, hvis det i virkeligheden kunne have været forebygget ved hjælp af træning i stedet for.
Jeg vil heller ikke undlade at sige, at jeg synes, tolkegebyret er skævt, og jeg har hørt, at der er nogle, der mener noget andet.
Men jeg mener, at det gør lægens arbejde besværligt og sætter patientens liv i fare, og det er ikke sundhedsvæsenet, der skal lære patienterne dansk.
Jeg er enig med Venstre i, at der er rigtig mange arbejdsmarkedspolitiske tiltag, som allerede er sat i gang, og der er nævnt rigtig mange andre gode konkrete forslag.
Jeg er forbeholden over for Sundhedssektorens Prioriteringsråd.
Jeg tror, at nålestikspræcise indsatser her er det, som vi skal sætte i gang, og at vi i virkeligheden skal samle de mange gode forslag, der er blevet delt i dag.